b'\n_START_ARTICLE_\nHytten (Sydslesvig)\n_START_SECTION_\nHistorie\n_START_PARAGRAPH_\nHytten findes ikke omtalt i Kong Valdemars Jordebog fra 1219 og m\xc3\xa5 have indg\xc3\xa5et i det omr\xc3\xa5de, der her ben\xc3\xa6vnes Fr\xc3\xa6zl\xc3\xa6t (Fr\xc3\xa6slet). Det n\xc3\xa6vnes her, at kongen ejede mellem Slien og Ejderen 420 "houe". Der var med andre ord tale om kongelev, og det m\xc3\xa5 formodes, at de 420 ejendomme repr\xc3\xa6senterede holstenske kolonister, da dette er det eneste sted, at det tyske ord "houe" anvendes._NEWLINE_Hytten Kirke blev f\xc3\xb8rste gang omtalt i dokumenterne i 1319, da bispetienden blev tillagt det slesvigske domkapitel._NEWLINE_Det vides, at Hytten i 1300-tallet var et gods, formodentlig vokset ud af landsbyen, ejet af Markvard Sehested, i hvert fald i 1363 men de n\xc3\xa6rmere omst\xc3\xa6ndigheder omkring udviklingen er ukendte. Udviklingen m\xc3\xa5 ses i lyset af, at Mechtilde, der var gift med Valdemar Sejr\xe2\x80\x99s s\xc3\xb8n Abel (han var hertug i S\xc3\xb8nderjylland) som enke sammen med sine s\xc3\xb8nner Erik og Abel Abelsen den 12. maj 1260 pantsatte landet mellem Ejderen og Slien (Stapelholm, Fr\xc3\xa6slet, Svansen og krongodset Jernved) til sine br\xc3\xb8dre, Johan og Gerhard._NEWLINE_Senere, uder hertugd\xc3\xb8mmernes deling i 1544, kom Hytten under hertug Adolf af Slesvig-Holsten-Gottorp._NEWLINE_Fra 1741 udgjorde Hytten Amt et eget amt, dog forenet under samme amtmand med domkapitlets amt.'